<classify> YANGA imeendelea kujikita kileleni mwa msimamo wa Ligi Kuu Soka Tanzania Bara kwa kuifunga KMC kwa mabao 2-1 mchezo uliochezwa Uwanja wa Taifa Dar es Salaam.Kwa ushindi huo, Yanga inafikisha pointi 67 kwenye mechi 27 ilizocheza ikiacha Azam inayoshika nafasi ya pili kwa pointi 56 ambayo pia imecheza mechi 27. Mabingwa watetezi, Simba inashika nafasi ya tatu ikiwa na pointi 51 baada ya kucheza mechi 20.KMC walikuwa wa kwanza kuandika bao kwenye dakika ya 16 kupitia kwa Mohamedi Rashidi aliyefunga kwa shuti hafifuBaada ya kuingia kwa bao hilo KMC waliendelea kuliandama lango la Yanga kwa mashambulizi ya kushtukiza ikiwatumia mawinga wake wenye kasi, Charles Ilamfya na Hassan Kabunda.Ilamfya, Kabunda na Mohamedi Rashidi kama walipoteza nafasi nyingi za kufunga kutokana na kukosa umakini kwa kupiga mashuti ambayo aidha yalitoka nje ya lango kuokolewa na kipa Klaus Kindoki na shuti moja kugonga mwamba kabla ya kuokolewa na mabeki wa Yanga.Yanga walifanikiwa kusawazisha kwenye dakika ya 37 kwa bao lililofungwa na kiungo Papy Kabamba Tshishimbi kwa kichwa akiunganisha mpira wa krosi wa Abdallah Shaibu Ninja.Kipindi cha pili kilianza kwa KMC kufanya mabadiliko kwa kumtoa kipa Jonathan Nahimana na kumuingiza kipa mkongwe Juma Kaseja.KMC waliendelea kuliandama lango la Yanga, lakini mara nyingine tena mshambuliaji wake Mohamed Rashidi alishindwa kuunganisha krosi kutoka kwa Hassa Kabunda akiwa yeye na kipa Klaus Kindoki.Dakika ya 63 Yanga walifanya mabadiliko kwa kuwaingiza nahodha wake Ibrahim Ajibu na Amis Tambwe.Mabadiliko hayo yalizaa matunda kwani walifanikiwa kupata bao baada ya beki wa KMC, Ally Ally kujifunga mwenyewe kwa kichwa katika harakati za kuokoa mpira uliopigwa na Ibrahim Ajibu kutoka upande wa kulia.Huo ni ushindi wa tatu mfululizo kwa Yanga toka ifungwe na mpinzani wake mkubwa Simba Februari 16. Iliibuka na ushindi wa mabao 2-1 dhidi ya Mbao kisha wakaifunga Alliance bao 1-0.  <topic>: michezo 